जुए में हारने के बाद पाण्डव वनयात्रा की तैयारी कर रहे थे। तभी विदुर ने उनसे कहा- ‘कुन्ती का शरीर कोमल और वृद्ध है। अब वे सर्वथा आराम करने योग्य हैं। इसलिए उनका वन में जाना उचित नहीं है। अतः कुन्ती सत्कारपूर्वक मेरे घर रहें। ऐसा करना सबके लिए उचित है। युधिष्ठिर आप धर्म के मर्मज्ञ हैं। अर्जुन विजयशील हैं, भीम शत्रुनाशक हैं, नकुल धनसंग्रह कुशल हैं और सहदेव शत्रुओं को वश में करने वाले हैं। धौम्य ऋषि वेदज्ञ हैं, पतिव्रता द्रौपदी धर्म और अर्थ के संग्रह में निपुण हैं। आप सभी भाई परस्पर प्रेम-भाव से रहते हैं, आप बड़े निर्मल और संतोषी हैं। मैं आशीर्वाद देता हूँ कि आप पृथ्वी से क्षमा, सूर्यमण्डल से तेज, वायु से बल और समस्त प्राणियों से आत्मधन प्राप्त करें। कोई भी काम करना हो तो पहले ठीक-ठीक विचार कर लीजिएगा। आप अवश्य ही आनन्द से यहाँ लौटेंगे। अब आप जाइये, आपका कल्याण हो।’